Copyright-direktivet er nedstemt

278 EU-parlamentarikere stemte i dag klokken 12.00 for indførslen af det meget omtalte Copyright-direktiv. Heldigvis var 318 fornuftige parlamentarikere også mødt op – og fik stemt forslaget ned. Det fortæller Rina Ronja Kari, medlem af Europa-Parlamentet for Folkebevægelsen mod EU, i et tweet. Hun kalder resultatet “virkelig godt”.

EP afviser #copyright forslaget, og åbner dermed for debat og ændringsforslag på næste plenarsamling. Virkelig godt! #eudk #dkpol pic.twitter.com/Gli3YsWxw2

— Rina Ronja Kari (@rinakari) July 5, 2018

Resultatet betyder, at der nu er mulighed for at ændre i direktivet, så de værste idiotier luges ud. Direktivet behandles igen under en plenarsamling til september, hvor det ikke kun er et enkelt udvalg, men hele EU-parlamentet, der kan blande sig i diskussionen om direktivet. En af de danske parlamentarikere, der stemte for forslaget, Morten Løkkegaard (Venstre), ærgrer sig:

Ærgerligt resultat om copyright. Vi havde et godt kompromis. Nu risikerer vi, at det bliver revet fra hinanden Vi vender tilbage til sagen på næste plenarsamling i september @epidanmark #copyright #eupol #eudk pic.twitter.com/P8Kwaa1Tth

— Morten Løkkegaard (@Loekkegaard_MEP) July 5, 2018

Copyright-direktivet har været diskuteret en del de sidste uge på grund af de to artikler 11 og 13. Artikel 13 kræver, at sites installerer et “censur-filter”, der kan sortere copyright-beskyttet materiale fra de billeder, videoer og tekster, brugerne uploader. Artikel 13 har fået 70 internet- og teknologieksperter op af stolen og protestere i et åbent brev til Antonio Tajani, der er formand for Europa Parlamentet.

Artikel 11 lagde op til afgifter på links. Du kan læse meget mere om vores holdning til Copyright-direktivet her: Klumme: EU’s nye Copyright-direktiv er det glade vanvid.

Copyright-direktivet er nedstemt